Oilalarni kambagʻallikdan chiqarishga qaratilgan koʻmak choralarini koʻrsatishga doir tartib-taomillarni takomillashtirish toʻgʻrisida
(resolution, 2026-02-02)

Oʻzbekiston Respublikasi Prezidentining “Kambagʻallikni qisqartirish va aholi turmush farovonligini oshirish borasidagi chora-tadbirlarni yangi bosqichga olib chiqish toʻgʻrisida” 2024-yil 23-sentabrdagi PF-143-son Farmoni hamda “Kambagʻallikdan farovonlik sari” dasturini amalga oshirish boʻyicha birinchi navbatdagi chora-tadbirlar toʻgʻrisida” 2024-yil 23-sentabrdagi PQ-330-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Kambagʻallikni qisqartirish va aholi turmush farovonligini oshirish borasidagi chora-tadbirlarni yangi bosqichga olib chiqish toʻgʻrisida” 2024-yil 23-sentabrdagi PF-143-son Farmoniga muvofiq: kambagʻal oilalarga koʻmak choralari ijtimoiy shartnoma asosida mehnatga layoqatli oila aʼzolarining bandligini taʼminlash, oʻz tomorqasidan samarali foydalanish (ekin ekish), oila aʼzolari, shu jumladan, farzandlarining bilim olishi, kasb-hunar va xorijiy tillarni oʻrganishi hamda sogʻligʻini nazoratga olishi, uy-joyini ozoda tutishi kabi shartlar inobatga olingan holda koʻrsatilishi; ijtimoiy shartnoma shartlari bajarilmagan taqdirda, ijtimoiy yordam va xizmatlar (ijtimoiy nafaqadan tashqari) koʻrsatish toʻxtatilishi belgilanganligi maʼlumot uchun qabul qilinsin. 2. Quyidagilarni nazarda tutuvchi Oilalarni kambagʻallikdan chiqarishga qaratilgan koʻmak koʻrsatish uchun ijtimoiy shartnoma tuzish tartibi toʻgʻrisidagi nizom 1-ilovaga muvofiq tasdiqlansin: ijtimoiy shartnoma asosida koʻmak koʻrsatish; ijtimoiy shartnomani rasmiylashtirish va unda nazarda tutiladigan shartlar; ijtimoiy shartnoma bajarilishini monitoring qilish. 3. Belgilansinki, mahallalardagi kambagʻal oilalarga koʻmak 2025-yil 1-martdan boshlab Sirdaryo viloyati Xovos tumanida, 2025-yil 1-maydan boshlab respublikaning boshqa hududlarida ijtimoiy shartnoma asosida koʻrsatiladi. Bunda Kambagʻal oilalar reyestriga kiritilgan oilalar tomonidan ijtimoiy shartnoma shartlari bajarilmagan taqdirda, ushbu oilalarga toʻlanadigan kam taʼminlangan oilalar bolalari uchun nafaqa va moddiy yordam miqdorini “mahalla yettiligi”ning kollegial qarori bilan 30 foizgacha kamaytirish tartibi joriy etiladi. 4. Oʻzbekiston mahallalari uyushmasi tomonidan 2025-yil 1-martdan boshlab “Raqamli mahalla” elektron platformasida ijtimoiy shartnoma asosida davlat tomonidan ijtimoiy koʻmakdan foydalanib, oʻzining majburiyatlarini bajarmagan fuqarolarning reyestri (keyingi oʻrinlarda — Reyestr) yuritilishi inobatga olinsin. Bunda: Reyestrga kambagʻallikdan chiqarish boʻyicha individual rejada belgilangan ijtimoiy koʻmak boʻyicha majburiyatlarni bajarmagan fuqarolar kiritiladi; Reyestrga kiritilgan shaxslarga ular Reyestrda boʻlgan davrda “mahalla yettiligi” yoki ularning vakillari tomonidan qonunchilik hujjatlarida nazarda tutilgan kredit, subsidiya, grant va moddiy yordam turlari uchun tavsiyalar berilmaydi. 5. Quyidagilar: Oilaning mehnatga layoqatli aʼzolari band boʻlishi sharti bilan koʻrsatiladigan ayrim ijtimoiy xizmat va yordamlar roʻyxati 2-ilovaga muvofiq; Oilaning mehnatga layoqatli aʼzolaridan band boʻlish sharti talab etilmaydigan holatlar roʻyxati 3-ilovaga muvofiq; Oʻzbekiston Respublikasi Prezidenti huzuridagi Ijtimoiy himoya milliy agentligining “Yagona milliy ijtimoiy himoya” axborot tizimiga “Elektron hukumat” tizimining Idoralararo integratsiyalashuv platformasi orqali taqdim etiladigan maʼlumotlar roʻyxati 4-ilovaga muvofiq tasdiqlansin. 6. Kambagʻallikni qisqartirish va bandlik vazirligi va Oʻzbekiston mahallalari uyushmasi: a) ikki hafta muddatda quyidagilarni tasdiqlash uchun “Kambagʻallikdan farovonlik sari” dasturini amalga oshirish boʻyicha respublika komissiyasiga kiritsin: ijtimoiy shartnoma asosida davlat tomonidan ijtimoiy koʻmakdan foydalanib, oʻzining majburiyatlarini bajarmagan fuqarolarning reyestrini yuritish tartibini; oilalarni kambagʻallikdan chiqarishga qaratilgan koʻmakni koʻrsatish uchun ijtimoiy shartnomaning namunaviy shaklini; b) Oʻzbekiston Respublikasi Prezidenti huzuridagi Ijtimoiy himoya milliy agentligi bilan birgalikda: ijtimoiy shartnoma asosida kambagʻal oilalarning mehnatga layoqatli aʼzolari bandligini taʼminlash, oʻz tomorqasidan samarali foydalanish (ekin ekish), oila aʼzolarining taʼlim olishi, kasb-hunar va xorijiy tillarni oʻrganishi bilan bogʻliq ijtimoiy yordam va xizmatlarning oʻz vaqtida va yetarli hajmlarda koʻrsatib borilishini taʼminlasin; mazkur qaror ijrosini tashkil etishda yuzaga kelgan muammolar va ularni hal qilish choralari yuzasidan “Kambagʻallikdan farovonlik sari” dasturini amalga oshirish boʻyicha respublika komissiyasiga axborot kiritib borsin; v) Raqamli texnologiyalar vazirligi bilan birgalikda ikki oy muddatda “Raqamli mahalla” elektron platformasini “Yagona milliy ijtimoiy himoya” axborot tizimiga integratsiya qilsin. 7. Oʻzbekiston Respublikasi Prezidenti huzuridagi Ijtimoiy himoya milliy agentligi 2025-yil yakuniga qadar kambagʻal oilaning mehnatga layoqatli aʼzolari band boʻlishi sharti bilan koʻrsatiladigan ijtimoiy xizmat va yordamlar roʻyxatini kengaytirish boʻyicha asoslantirilgan takliflarni Vazirlar Mahkamasiga kiritsin. 8. Oʻzbekiston Respublikasi Hukumatining 5-ilovaga muvofiq ayrim qarorlariga oʻzgartirish va qoʻshimchalar kiritilsin. 9. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda kambagʻallikni qisqartirish va bandlik vaziri B.E. Zohidov zimmasiga yuklansin. 1. Ushbu Nizom kambagʻal oilalarni kambagʻallikdan chiqarish uchun zarur koʻmak choralarini koʻrsatish boʻyicha ijtimoiy shartnoma tuzish, unda belgilangan majburiyatlarning bajarilishini monitoring va nazorat qilish tartibini belgilaydi. 2. Ushbu Nizomda quyidagi tushunchalar qoʻllaniladi: ijtimoiy shartnoma — kambagʻal oilalarga koʻmak choralarining muayyan majburiyatlarni bajarish sharti bilan koʻrsatilishini nazarda tutuvchi shartnoma; individual reja — ijtimoiy xodim va hokim yordamchisi tomonidan oilani maxsus savolnoma asosida baholash yakuni boʻyicha shakllantiriladigan hamda ushbu oilani kambagʻallikdan chiqarishga qaratilgan koʻmak choralarini qamrab oluvchi reja; kambagʻal oila — “mahalla yettiligi” tomonidan maxsus savolnoma asosida oilaning ijtimoiy sharoiti va kambagʻallikka tushish sabablarini oʻrganish natijalariga koʻra Kambagʻal oilalar reyestriga kiritilgan oila; Kambagʻal oilalar reyestri — Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan shakllantiriladigan, “mahalla yettiligi”ning oʻrganish natijalariga koʻra kambagʻal oila deb topilgan oilalar haqidagi maʼlumotlar reyestri; kam taʼminlangan oilalar uchun ijtimoiy yordam — kam taʼminlangan oilalar farzandlari uchun nafaqa va kam taʼminlangan oilalarga moddiy yordam; koʻmak choralari — qonunchilik hujjatlariga muvofiq kambagʻal oilalarga ularning ijtimoiy sharoiti, moddiy holati va ogʻir ijtimoiy vaziyatdan, shu jumladan, kambagʻallikdan chiqishiga koʻmaklashish orqali toʻlaqonli hayot kechirishini taʼminlashga qaratilgan yordam va xizmatlar. 3. Kambagʻal oilalar reyestriga kiritilgan oilaga, shu jumladan, uning aʼzolariga ijtimoiy shartnoma asosida ushbu oilaga nisbatan shakllantirilgan individual rejada belgilangan koʻmak choralari mazkur koʻmak choralarini koʻrsatish tartib-taomillarini nazarda tutuvchi qonunchilik hujjatlari talablariga muvofiq koʻrsatiladi. 4. Ijtimoiy shartnomani rasmiylashtirish va uning asosida individual rejada belgilangan kambagʻal oilani kambagʻallikdan chiqarishga qaratilgan koʻmak choralari ushbu Nizomga ilovaga muvofiq sxema asosida koʻrsatiladi. 5. Ijtimoiy shartnoma kambagʻal oilaning har bir muomalaga layoqatli vakili va ushbu oila yashaydigan mahallaning raisi hamda hokim yordamchisi oʻrtasida ushbu oilaga nisbatan shakllantirilgan individual reja tasdiqlangandan soʻng besh ish kuni ichida tuziladi. 6. Ijtimoiy shartnoma ikki nusxada qogʻoz shaklida tuziladi hamda uning bir nusxasi kambagʻal oilaning muomalaga layoqatli vakiliga beriladi, ikkinchisi mahalla raisida saqlanadi. 7. Kambagʻal oilaga, jumladan, uning har bir muomalaga layoqatli aʼzosiga koʻmak choralari mazkur Nizomning 5-bandiga muvofiq tuzilgan ijtimoiy shartnomada nazarda tutilgan quyidagi majburiyatlarni bajarish sharti bilan koʻrsatiladi: kambagʻal oilaning mehnatga layoqatli aʼzolarining bandligini taʼminlash; kambagʻal oilaning taʼlim tashkilotlarida oʻqiydigan aʼzolarini darslarda muntazam qatnashishini taʼminlash; kambagʻal oilaga tegishli uy-joyning sanitariya holatini yaxshi saqlash; kambagʻal oilaga tegishli tomorqadan samarali foydalanish (ekin ekish); qonunchilik hujjatlarida belgilangan imtiyozlar asosida ajratilgan moddiy-texnika vositalari va mablagʻlardan maqsadli foydalanish. Bunda kambagʻal oilaga, shu jumladan, uning har bir muomalaga layoqatli aʼzosiga mazkur oila boʻyicha shakllantirilgan individual rejada belgilangan tegishli koʻmak choralarini koʻrsatish tartib-taomillarini nazarda tutuvchi qonunchilik hujjatlarida qoʻshimcha majburiyatlar yuklanishi mumkin. 8. Ijtimoiy shartnomada nazarda tutilgan majburiyatlarning bajarilishi “mahalla yettiligi” tomonidan muntazam ravishda monitoring qilib boriladi. 9. “Mahalla yettiligi” tomonidan amalga oshiriladigan monitoring natijasiga doir maʼlumotlar har oyda mahalla raisi tomonidan “Raqamli mahalla” elektron platformasiga kiritib boriladi. Bunda monitoring yakuni boʻyicha kambagʻal oilaning har bir muomalaga layoqatli aʼzosi tomonidan: ijtimoiy shartnomada nazarda tutilgan majburiyatlarning lozim darajada bajarilayotganligi aniqlangan taqdirda, tegishli koʻmak choralarini koʻrsatish davom ettiriladi; ijtimoiy shartnomada nazarda tutilgan majburiyatlarning bajarilmaganligi aniqlangan taqdirda, bu haqida dalolatnoma shu kunning oʻzida rasmiylashtiriladi hamda “Raqamli mahalla” elektron platformasi orqali SMS-xabarnoma shaklida va “mahalla yettiligi” vakili tomonidan yozma shaklda tegishli majburiyatning oʻn besh ish kuni davomida bajarilishini taʼminlash lozimligi boʻyicha ogohlantirish beriladi. “Mahalla yettiligi” tomonidan monitoring davomida kambagʻal oilaning har bir muomalaga layoqatli aʼzosi tomonidan unga yuklangan majburiyatlarning bajarilmasligi sabablari oʻrganiladi hamda tegishli majburiyatlarni bajarmaslik natijasida yuzaga keladigan oqibatlar haqida tushuntirish va maslahatlar beriladi. 10. Ushbu Nizom 9-bandining uchinchi xatboshisiga muvofiq berilgan muddat tugagandan soʻng “mahalla yettiligi” tomonidan besh ish kuni davomida kambagʻal oila unga yuklangan majburiyatlarni bajarganligi yoki bajarayotganligi qayta monitoring qilinadi. 11. Qayta monitoring yakuni boʻyicha: kambagʻal oila tomonidan ijtimoiy shartnomada nazarda tutilgan majburiyatlarning bajarilishi taʼminlangan taqdirda, tegishli koʻmak choralarini koʻrsatish davom ettiriladi; ushbu Nizom 9-bandining toʻrtinchi xatboshisida nazarda tutilgan tadbirlar amalga oshirilgan boʻlishiga qaramasdan, kambagʻal oila tomonidan ijtimoiy shartnomada nazarda tutilgan majburiyatlarning bajarilishi taʼminlanmagan taqdirda, mazkur Nizomning 18 va 19-bandlarida nazarda tutilgan choralarni koʻrish uchun mahalla raisi xabardor qilinadi. 12. Ushbu Nizomning 11-bandida nazarda tutilgan holatlarda hamda “mahalla yettiligi”ning vakili ijtimoiy shartnomada kambagʻal oilaga yuklangan majburiyatlarning bajarilmayotganligini aniqlagan taqdirda, bu haqida bir ish kuni ichida mahalla raisini xabardor qiladi. Bunda mahalla raisi: “mahalla yettiligi” vakilining xabarini olgandan soʻng bir ish kuni ichida xabarda koʻrsatilgan kambagʻal oila tomonidan u bilan tuzilgan ijtimoiy shartnomada nazarda tutilgan majburiyatlarning bajarilayotganligini oʻrganib chiqadi; oʻrganish yakuni boʻyicha “mahalla yettiligi” vakilining xabarida keltirilgan maʼlumotlar tasdiqlangan taqdirda, oilaga tegishli koʻmak choralarini koʻrsatishni toʻxtatish yoki kam taʼminlangan oilalar uchun ijtimoiy yordam miqdorini kamaytirish boʻyicha “mahalla yettiligi”ga taklif kiritadi. 13. Ijtimoiy shartnomada nazarda tutilgan majburiyatning bajarilishi Oʻzbekiston Respublikasi Prezidentining “Kambagʻallikdan farovonlik sari” dasturini amalga oshirish boʻyicha birinchi navbatdagi chora-tadbirlar toʻgʻrisida” 2024-yil 23-sentabrdagi PQ-330-son qaroriga muvofiq kambagʻal oilalarga biriktirilgan Qoraqalpogʻiston Respublikasi, viloyatlar va Toshkent shahri, tuman (shahar) tashkilotlarining rahbarlari va ularning oʻrinbosarlari (keyingi oʻrinlarda — biriktirilgan masʼullar) tomonidan ham monitoring qilib boriladi. Bunda biriktirilgan masʼullar kambagʻal oila, shu jumladan, uning aʼzosi tomonidan ijtimoiy shartnomada belgilangan majburiyatlarning bajarilishida yuzaga kelgan muammolarni aniqlaydi hamda joyida bartaraf etish choralarini koʻrib boradi. 14. Mahalla faollari va nuroniylari hamda koʻchaboshilar tomonidan kambagʻal oilalarning ijtimoiy shartnomadagi oʻz majburiyatlariga masʼuliyat bilan amal qilishi ustidan jamoatchilik nazorati amalga oshiriladi. 15. Mazkur Nizom 9 va 10-bandlarida nazarda tutilgan tadbirlar amalga oshirilgan boʻlishiga qaramasdan, ijtimoiy shartnomada nazarda tutilgan majburiyatlar bajarilmagan taqdirda, “mahalla yettiligi” tomonidan kambagʻal oilaga koʻrsatilayotgan koʻmak choralarini koʻrsatishni toʻxtatish yoki kam taʼminlangan oilalar uchun ijtimoiy yordam miqdorini mazkur Nizomning 18-bandiga muvofiq kamaytirish boʻyicha kollegial qaror qabul qilinadi. 16. “Mahalla yettiligi”ning kollegial qarori “Raqamli mahalla” elektron platformasi orqali oddiy koʻpchilik ovoz bilan qabul qilinadi hamda unda tegishli chorani koʻrishni talab etgan holatlar batafsil bayon etiladi. 17. Quyidagi koʻmak choralari, shu jumladan, ijtimoiy yordam va xizmatlarni toʻxtatishga yoki uning miqdorini kamaytirishga yoʻl qoʻyilmaydi: nogironligi boʻlgan 18 yoshgacha bolalarga nogironlik nafaqasi; parvarishlash nafaqasi; nogironlik nafaqasi; boquvchisini yoʻqotganlik nafaqasi; yoshga doir nafaqa; qonunchilik hujjatlari bilan kafolatlangan koʻmak choralari, shu jumladan, ijtimoiy yordam va xizmatlar. 18. Kambagʻal oilalar tomonidan ijtimoiy shartnomada nazarda tutilgan majburiyatlar bajarilmagan taqdirda, “mahalla yettiligi”ning kollegial qarori bilan: a) kambagʻal oilaga tayinlangan va toʻlab kelinayotgan kam taʼminlangan oilalar uchun ijtimoiy yordam quyidagi miqdorlarga kamaytiriladi: monitoring va qayta monitoring yakuni boʻyicha tegishli majburiyatlar bajarilmagan taqdirda — 15 foizga; “mahalla yettiligi”ning kam taʼminlangan oilalar uchun ijtimoiy yordam miqdori 15 foizga kamaytirish haqidagi kollegial qarori qabul qilingan sanadan eʼtiboran bir oy oʻtganidan soʻng oʻtkazilgan monitoring va qayta monitoring natijasida kambagʻal oilaga ijtimoiy shartnoma bilan yuklangan majburiyatlar takroran bajarilmaganligi aniqlangan taqdirda — 30 foizga; b) individual rejada koʻrsatilgan koʻmak choralari, shu jumladan, oilaning mehnatga layoqatli aʼzolari band boʻlishi sharti bilan koʻrsatiladigan ijtimoiy xizmat va yordamlar roʻyxatida koʻrsatilgan koʻmak choralari toʻxtatiladi. 19. Ushbu Nizomning 18-bandiga muvofiq ijtimoiy xizmatlar toʻxtatilgan va (yoki) kam taʼminlangan oilalar uchun ijtimoiy yordam miqdorlari kamaytirilgan fuqarolar “Raqamli mahalla” elektron platformasida ijtimoiy shartnoma asosida davlat tomonidan ijtimoiy koʻmak choralaridan foydalanib, oʻzining majburiyatlarini bajarmagan fuqarolarning reyestriga (keyingi oʻrinlarda — Reyestr) kiritiladi. Reyestrga kiritilgan shaxslarga ular Reyestrda boʻlgan davrda “mahalla yettiligi” yoki ularning vakillari tomonidan qonunchilik hujjatlarida nazarda tutilgan kredit, subsidiya, grant va moddiy yordam turlari uchun tavsiyalar berilmaydi. 20. Kambagʻal oilaning har bir mehnatga layoqatli aʼzosi “mahalla yettiligi”ning kollegial qarori bilan unga koʻrsatilishi toʻxtatilgan ijtimoiy xizmatlardan qayta foydalanish, kam taʼminlangan oilalar uchun ijtimoiy yordam miqdorini qayta tiklash va Reyestrdan chiqarish uchun tegishli kollegial qaror qabul qilingan kundan eʼtiboran uch oydan soʻng mahalla raisiga murojaat qilishi mumkin. Bunda mahalla raisi “mahalla yettiligi” vakili bilan birgalikda: kambagʻal oilada tegishli koʻmak chorasi boʻyicha ijtimoiy shartnomada nazarda tutilgan hamda muqaddam bajarilmagan majburiyatni bajarishga toʻsqinlik qilgan holatlar bartaraf etilganligini oʻrganadi; oʻrganish yakuni boʻyicha kambagʻal oila tegishli majburiyatni bajarishi mumkin deb hisoblanganda, bu haqida xulosa rasmiylashtiriladi hamda ijtimoiy xizmatlarni qayta koʻrsatish, kam taʼminlangan oilalar uchun ijtimoiy yordam miqdorini qayta tiklash va Reyestrdan chiqarish masalasini koʻrib chiqish va kollegial qaror qabul qilish uchun “mahalla yettiligi”ga kiritadi. Reyestrga kiritilgan shaxslar tomonidan mazkur bandda nazarda tutilgan tartibda murojaat qilinmagan taqdirda, ular bir yildan soʻng avtomatik ravishda Reyestrdan chiqariladi. 21. “Mahalla yettiligi” tomonidan muqaddam koʻrsatilishi toʻxtatilgan (kamaytirilgan) koʻmak chorasini qayta (toʻliq miqdorda) koʻrsatish va Reyestrdan chiqarish masalasi mazkur bobda belgilangan tartibda koʻrib chiqiladi. 22. “Mahalla yettiligi” va biriktirilgan masʼullar tomonidan ijtimoiy shartnomaga muvofiq koʻrsatiladigan koʻmak choralarining samaradorligi va natijadorligini oshirish boʻyicha chora-tadbirlar amalga oshirib boriladi. 23. Kambagʻal oila “Mahalla yettiligi” tomonidan qabul qilingan kollegial qaror toʻgʻrisida ushbu qaror qabul qilingandan soʻng ikki ish kuni davomida mahalla raisi tomonidan xabardor qilinadi. 24. “Mahalla yettiligi”ning kambagʻal oilaga muayyan koʻmak chorasini koʻrsatishni toʻxtatish haqidagi kollegial qarori qabul qilinishi munosabati bilan ushbu oilaga nisbatan shakllantirilgan individual rejaga oʻzgartirish kiritiladi. 25. Kambagʻal oilaga nisbatan shakllantirilgan individual rejaga oʻzgartirish va qoʻshimchalar kiritilganda, kambagʻal oilaning har bir mehnatga layoqatli aʼzosi bilan tuzilgan ijtimoiy shartnomaga ham oʻzgartirish kiritish talab etiladi. 26. “Mahalla yettiligi” va biriktirilgan masʼullar tijorat banklari, Oʻzbekiston fermerlar kengashi hamda yetakchi tadbirkorlarni jalb qilgan holda kambagʻal oilalarning oʻz tomorqasi imkoniyatlaridan samarali foydalanishiga, ishtiyoqi bor shaxslarning oʻzini oʻzi band qilishiga va tadbirkorlikni yoʻlga qoʻyishiga hamda oila aʼzolarining, ayollarning kasb-hunar va xorijiy tilni oʻrganishiga va ishga joylashishiga koʻmaklashib boradi. 27. Ijtimoiy shartnoma ijrosiga doir, shu jumladan unga muvofiq koʻmak choralari koʻrsatilganligi toʻgʻrisidagi maʼlumotlar mahalla raisi tomonidan “Raqamli mahalla” elektron platformasiga kiritib boriladi. 28. “Mahalla yettiligi”, biriktirilgan masʼullar hamda boshqa koʻmak choralarini koʻrsatuvchi tashkilotlar xodimlari ijtimoiy shartnomani rasmiylashtirish va u boʻyicha koʻmak choralarini koʻrsatish jarayonida ularga maʼlum boʻlgan shaxsga doir maʼlumotlarning qonunchilik hujjatlarida belgilangan tartibda sir saqlanishini taʼminlaydi. 29. Mazkur Nizomning ijrosi samarali tashkil etilishi hamda unda belgilangan talablarga rioya etilishi “Kambagʻallikdan farovonlik sari” dasturini amalga oshirish boʻyicha respublika komissiyasi tomonidan nazorat qilib boriladi. 30. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Bola uch yoshga toʻlguniga qadar parvarish qilayotgan onalar (ularning oʻrnini bosuvchi shaxslar). 2. Taʼlim tashkilotlarida oʻqiyotganlar (taʼlimning kechki va sirtqi shakllari bundan mustasno). 3. Ishlamaydigan pensionerlar, OIV infeksiyasiga chalingan shaxslar, II va III guruh nogironligi boʻlgan shaxslar. 4. 18 yoshgacha bolalikdan nogironligi boʻlgan, shu jumladan, OIV infeksiyasiga chalingan shaxslarning onalari (onasi boʻlmagan holda otasiga), oila aʼzosi hisoblangan I guruh nogironligi boʻlgan shaxsni yoki oʻzgalar parvarishiga muhtoj boʻlgan 80 yoshga toʻlgan keksalarni parvarish qilayotganlar. 5. Chet elda ishlaydigan yoki chet elda tadbirkorlik va boshqa faoliyatni amalga oshiruvchi oila aʼzolari. 6. Sudning qonuniy kuchga kirgan hukmi boʻyicha jazoni ijro etish muassasalarida boʻlganligi munosabati bilan oilada boʻlmagan aʼzolari. 7. Oilaning chaqiriq boʻyicha harbiy xizmatni oʻtayotgan aʼzolari. 8. Bolasini yolgʻiz tarbiyalayotgan yolgʻiz onalar (otalar). 9. Tuman (shahar) Kambagʻallikni qisqartirish va bandlikka koʻmaklashish boʻlimlariga ish qidiruvchi sifatida rasmiy murojaat qilgan yoki ishsiz sifatida roʻyxatga olingan, ushbu boʻlim tomonidan kasbga tayyorlashga, qayta tayyorlashga yoki malaka oshirishga yuborilgan, shuningdek, oʻzini oʻzi band qilgan fuqarolar roʻyxatiga kiritilgan shaxslar. 10. Toʻrt va undan ortiq oʻn sakkiz yoshga toʻlmagan farzandi mavjud boʻlgan oilaning mehnatga layoqatli har bir aʼzosi*. 11. Ruhiy kasalliklar boʻyicha dispanser hisobida turgan oila aʼzolar. 1. Vazirlar Mahkamasining 2021-yil 9-sentabrdagi 562-son qarori bilan tasdiqlangan Umumiy oʻrta taʼlim tashkilotlari, akademik litsey va kasb-hunar maktablari oʻquvchilari oʻrtasida fan olimpiadalarini tashkil etish, oʻtkazish hamda xalqaro olimpiadalar ishtirokchilarini saralash va gʻoliblarni ragʻbatlantirish tartibi toʻgʻrisidagi nizomning 77-bandi quyidagi mazmundagi ikkinchi — beshinchi xatboshilar bilan toʻldirilsin: “Oʻzbekiston Respublikasi Prezidenti huzuridagi Ijtimoiy himoya milliy agentligi tizimidagi alohida taʼlim ehtiyojlari boʻlgan bolalar uchun ixtisoslashtirilgan davlat taʼlim muassasalarida olimpiadalarni oʻtkazish bilan bogʻliq quyidagi xarajatlar Ijtimoiy himoya milliy agentligiga ajratilgan budjet mablagʻlari va Ijtimoiy himoya davlat jamgʻarmasi mablagʻlari hisobidan moliyalashtiriladi: asosiy olimpiadani tashkil etish bilan bogʻliq xarajatlar; oʻquvchi va kuzatuvchilarning asosiy olimpiadada ishtiroki bilan bogʻliq xarajatlar (kelib ketishi va yashashi, transport, mehmonxona, ovqatlanish); esdalik sovgʻalari, tadbirlarni tashkil etish va oʻtkazish bilan bogʻliq boshqa xarajatlar, asosiy olimpiada gʻoliblariga beriladigan pul mukofotlari, nazorat materiallari mualliflari va hakamlar hayʼati (apellyatsiya komissiyasi) aʼzolariga toʻlanadigan toʻlovlar, gʻoliblikni tasdiqlovchi hujjat yoki sertifikat (diplom) bilan bogʻliq xarajatlar bundan mustasno”. 3. Vazirlar Mahkamasining 2022-yil 6-yanvardagi 8-son qarori bilan tasdiqlangan Identifikatsiyalovchi ID-kartasini olish uchun Oʻzbekiston Respublikasi fuqarosi, Oʻzbekiston Respublikasida doimiy yashovchi chet el fuqarosi va fuqaroligi boʻlmagan shaxslarning Yagona interaktiv davlat xizmatlari portali orqali murojaat qilish boʻyicha davlat xizmati koʻrsatishning maʼmuriy reglamentining 7-bandi ikkinchi xatboshisi “yoʻqotilgan” soʻzidan keyin “, muddati oʻtgan yoki yaroqsiz holatga kelgan” soʻzlari bilan toʻldirilsin. 4. Vazirlar Mahkamasining “Shahar yoʻlovchilar transportida ayrim toifadagi fuqarolarga bepul yurish huquqini beruvchi imtiyozli transport kartalarini berish yuzasidan davlat xizmatlari koʻrsatishning maʼmuriy reglamentini tasdiqlash toʻgʻrisida” 2022-yil 16-sentabrdagi 507-son qarorida: a) 6-bandning “b” kichik bandidagi “Tibbiy-ijtimoiy xizmatlarni rivojlantirish agentligining” soʻzlari “Oʻzbekiston Respublikasi Prezidenti huzuridagi Ijtimoiy himoya milliy agentligining” soʻzlari bilan almashtirilsin; b) ilovada: 17 va 25-bandlardagi “Tibbiy-ijtimoiy xizmatlarni rivojlantirish agentligining” soʻzlari “Oʻzbekiston Respublikasi Prezidenti huzuridagi Ijtimoiy himoya milliy agentligining” soʻzlari bilan almashtirilsin; 1-ilovaning 2-bosqichi “Mexanizm” ustuni 1-bandidagi “Tibbiy-ijtimoiy xizmatlarni rivojlantirish agentligining” soʻzlari “Oʻzbekiston Respublikasi Prezidenti huzuridagi Ijtimoiy himoya milliy agentligining” soʻzlari bilan almashtirilsin. 5. Vazirlar Mahkamasining “Nikoh, oila va fuqarolik holati dalolatnomalarini qayd etish sohasidagi normativ-huquqiy hujjatlarni tizimlashtirish toʻgʻrisida” 2023-yil 23-oktabrdagi 550-son qarorida: a) 4-ilova 9-bandi “g” kichik bandining ikkinchi xatboshisidagi “1 oydan” soʻzlari “6 oydan” soʻzlari bilan almashtirilsin; b) 5-ilovada: 2-bandi “g” kichik bandining birinchi va ikkinchi xatboshilari quyidagi tahrirda bayon etilsin: “g) Ijtimoiy himoya milliy agentligi: har oyning 5-sanasiga qadar oʻtgan oyda toʻlangan dafn etish uchun nafaqalarning umumiy summasidan kam boʻlmagan miqdordagi mablagʻlarni toʻgʻridan toʻgʻri shartnoma tuzilgan tijorat banki yoki boshqa ixtisoslashgan tashkilot (keyingi oʻrinlarda — tijorat banki) hisobvaragʻiga moliyalashtiradi; 91-bandning toʻrtinchi xatboshisi quyidagi tahrirda bayon etilsin: “har oyning 5-sanasiga qadar oʻtgan oyda toʻlangan dafn etish uchun nafaqalarning umumiy summasidan kam boʻlmagan miqdordagi mablagʻlarni tijorat bankining hisobvaragʻi orqali moliyalashtiradi.” 1-ilovaning 4-bosqichi quyidagi tahrirda bayon etilsin: 6. Vazirlar Mahkamasining 2023-yil 28-dekabrdagi 687-son qarori bilan tasdiqlangan Oʻzbekiston Respublikasi Prezidenti huzuridagi Ijtimoiy himoya milliy agentligining Ijtimoiy himoya davlat jamgʻarmasi toʻgʻrisidagi nizomning 18-bandida: a) quyidagi mazmundagi oʻttiz ikkinchi xatboshi bilan toʻldirilsin: “Agentlik tizimidagi taʼlim muassasalarining (koʻp tarmoqli ixtisoslashtirilgan maktabgacha taʼlim tashkilotlari, alohida taʼlim ehtiyojlari boʻlgan bolalar uchun ixtisoslashtirilgan davlat taʼlim muassasalari, imkoniyati cheklangan shaxslar uchun maxsus texnikum, “International inclusive hub” xalqaro tayanch inklyuziv professional taʼlim markazi va boshqalar) tarbiyalanuvchilari, oʻquvchilari oʻrtasida oʻtkaziladigan (tashkil etiladigan) milliy va xalqaro koʻrik-tanlov, olimpiada, musobaqa, bellashuv va boshqa tadbirlarni oʻtkazish bilan bogʻliq xarajatlarni (ishtirokchilarning kelib ketish, yashash, transport, mehmonxona, ovqatlanish, esdalik sovgʻalarini berish, tadbirlarni tashkil etish va oʻtkazish bilan bogʻliq boshqa xarajatlar) moliyalashtirish”; b) oʻttiz ikkinchi — elliginchi xatboshilar tegishlicha oʻttiz uchinchi — ellik birinchi xatboshilar deb hisoblansin. 7. Vazirlar Mahkamasining “Toshkent shahrida “International inclusive hub” xalqaro tayanch inklyuziv professional taʼlim markazi faoliyatini yoʻlga qoʻyish toʻgʻrisida” 2024-yil 19-avgustdagi 518-son qarorining 6-bandida: a) quyidagi mazmundagi uchinchi xatboshi bilan toʻldirilsin: “Agentlik bilan kelishgan holda, konsalting tashkilotlari, xalqaro ekspertlar va mutaxassislarni jalb qilish boʻyicha eng yaxshi takliflarni oʻrgangan holda toʻgʻridan-toʻgʻri shartnomalar tuzishga”; b) uchinchi xatboshi toʻrtinchi xatboshi deb hisoblansin.